थ्रीस्टारलाई हराउँदै सुदूरपश्‍चिमले जित्यो २१ लाख राशिको खप्तड गोल्डकप 
दस हजारभन्दा बढी घरेलु दर्शकको ढुकढुकीलाई थाम्दै आयोजक टिम सुदूरपश्चिम ११ ले चौथो संस्करणको खप्तड गोल्डकप फुटबलको उपाधि उचालेको छ । खेलको अन्तसम्म गोल फर्काउन नदिएर आयोजक सुदूरपश्चिमले ‘ए’ डिभिजन क्लब थ्रीस्टारलाई १–० ले पराजित गर्दै उपाधि जितेको हो । थ्रीस्टार लगातार दोस्रो वर्ष उपविजेतामा सीमित भएको छ ।
धनगढी — दस हजारभन्दा बढी घरेलु दर्शकको ढुकढुकीलाई थाम्दै आयोजक टिम सुदूरपश्चिम ११ ले चौथो संस्करणको खप्तड गोल्डकप फुटबलको उपाधि उचालेको छ । खेलको अन्तसम्म गोल फर्काउन नदिएर आयोजक सुदूरपश्चिमले ‘ए’ डिभिजन क्लब थ्रीस्टारलाई १–० ले पराजित गर्दै उपाधि जितेको हो । थ्रीस्टार लगातार दोस्रो वर्ष उपविजेतामा सीमित भएको छ ।निकै प्रतिस्पर्धात्मक फाइनलमा आयोजकलाई जित दिलाउन विक्रमसिंह ठकुरीले पहिलो हाफको २८ औं मिनेटमा गरेको गोल नै पर्याप्त भएको थियो । थ्रीस्टारका डिफेन्डर अनन्त तामाङको ब्याकपास गोलकिपरले नियन्त्रणमा लिन नसक्दा विक्रमले चलाखीपूर्ण ढंगमा गोल गरेका थिए । प्रतियोगिताको यो विक्रमको पाँचौं गोलसमेत हो । खेलको २० औं मिनेटमा विक्रमकै प्रहार थ्रीस्टारका कप्तान विक्रम लामाले गोललाइनबाट क्लियर गरेका थिए । ४३ औं मिनेटमा सुशील राईको हेडरलाई सुदूरपश्चिमका गोलरक्षक सुजित बीसीले बचाउँदा थ्रीस्टार बराबरी गर्नबाट चुक्यो । त्यसपछि थ्रीस्टार पहिलो हाफमा दबाबमा परेको थियो । सुदूरपश्चिमलाई दर्शकबाट पनि त्यति नै धेरै उत्साह र हौसला मिलेको थियो । दोस्रो हाफमा थ्रीस्टारले उत्कृष्ट खेल पस्किएको थियो । तर गोलका केही अवसर सदुपयोग गर्न सकेन । ६१ औं मिनेटमा अनन्त तामाङको प्रहार गोलरक्षक सुजितले मुस्किलले बचाए । ८० औं मिनेटमा मिक्चेन तामाङको प्रहार वैकल्पिक गोलरक्षक प्रितम खड्काले पन्च गर्दै सम्भावित बराबरी टारे । इन्ज्युरी समयमा विक्रमसिंहे काउन्टर एट्याकमा वान भर्सेस वानको स्थतिमा गोल गर्न चुके । उनको प्रहार थ्रीस्टारका गोलरक्षक पूर्ण चेम्जोङले रोकिदिए । त्यसपछि थप गोल निस्कन नसक्दा थ्रीस्टार पराजित हुन पुग्यो । म्यान अफ द म्याच सुदूरपश्चिमका माधव भण्डारी चुनिए । उनले १० हजार रुपैयाँ प्राप्त गरे । विजेता सुदूरपश्चिमले २१ लाख र थ्रीस्टारले १० लाख रुपैयाँ हात पारे । विधागत उत्कृष्टमा पनि आयोजक सुदूरपश्चिमकै वर्चस्व रह्यो । गोलरक्षकमा थ्रीस्टारका पूर्ण चेम्जाङ उत्कृष्ट ठहरिँदा सुदूरपश्चिमका धनबहादुर थापा उत्कृष्ट डिफेन्डर र रोहित भण्डारी उत्कृष्ट प्रशिक्षक भए । सर्वाधिक गोलकर्ता विक्रमसिंह (५गोल) र उदीयमान खेलाडीमा सुदूरकै विष्णु चौधरी चुनिए । मिडफिल्डमा थ्रीस्टारका सुशील राई उत्कृष्ट चुनिए । विधागत उत्कृष्ट हुनेले जनही १५ हजार रुपैयाँ पाए । प्रतियोगिताको सर्वोत्कृष्ट खेलाडी सुदूरपश्चिमका विक्रमसिंह घोषित भए । उनले एक थान मोटरसाइकल प्राप्त गरे । आयोजक सुदूरपश्चिम–११ स्पोर्टस क्लबका अध्यक्ष सुरेश हमालको अध्यक्षतामा भएको समापनमा विजयी खेलाडीलाई राष्ट्रिय खेलकुद परिषद्का सदस्य–सचिव रमेशकुमार सिलवाललगायतले पुरस्कृत गरे । खप्तड गोल्डकपको इतिहाससुदूरपश्चिम खप्तड गोल्डकप २०७३ मा मनाङ मस्याङ्दी क्लब च्याम्पियन बनेको थियो । धनगढी रंगशालामा मनाङले काठमाडौंको अर्को क्लव संकटालाई १–० ले हराएर ५ लाख रुपैयाँ जितेको थियो । दोस्रो संस्करण २०७४ मा विभागीय टोली त्रिभुवन आर्मी क्लब विजेता बन्यो । फाइनलमा आर्मीले एपीएफ क्लबलाई पेनाल्टी सुटआउटमा ५–४ ले हराएको थियो । आर्मीले ११ लाख ११ हजार १ सय ११ रुपैयाँ पाएको हो । तेस्रो खप्तड गोल्डकप २०७५ को उपाधि नेपाल पुलिस क्लबले जितेको थियो । फाइनलमा थ्रीस्टारलाई १–० गोलले पराजित गर्दै पुलिस २१ लाख रुपैयाँको हकदार भएको थियो ।